Дунейпсо чемпион Къанкъул Алан
Джиу-джитсум и ACBJJ лIэужьыгъуэмкIэ дунейпсо чемпион хъуащ Къэбэрдей-Балъкъэрым щыщ Къанкъул Алан. Бадзэуэгъуэм и 12 — 14-хэм Мэзкуу и «Фестивальный» спорткомплексым щекIуэкIа зэхьэзэхуэм абы дыщэ медалыр къыщихьащ.
Килограмм 75-м нэс зи хьэлъагъхэм я зэпеуэм и кIэух зэIущIэм и пэ къихуэу Къанкъулым хигъэщIат Бразилием къикIа, дуней псом тIэунейрэ и чемпион Моурэ Италэ. Абы ди лъахэгъум и гукъыдэжыр хуабжьу къиIэтат икIи «бгыр джэдыкIэкIэ икъутэфынут».
Финалым хьэрхуэрэгъу къыщыхуэхъуа, ди къэралым щыщ Мачаев Мурад Алан зэрелIэлIэща щыIэкъым. Япэ дакъикъэм абы и пщэр и лъакъуитIымкIэ фIиубыдыкIри итхьэлэу хуежьащ. ХэкIыпIэншэу къэна Мачаевым IэмалыншагъэкIэ псынщIэ дыдэу зитащ.
Мэзкуу щекIуэкIа дунейпсо зэхьэзэхуэм хъарзынэу зыкъыщигъэлъэгъуащ Шал Арсени. Килограмм 85-м нэс зи хьэлъагъхэм я зэпеуэм абы дыжьын медалыр къыщихьащ.
Хьэтау Ислъам.
